31996R2470
L 335/10
JURNALUL OFÍCIAL AL UNIUNII EUROPENE
REGULAMENTUL (CE) NR. 2470/96 AL CONSILIULUI
din 17 decembrie 1996
de prelungire a perioadei de protecție comunitară a soiurilor de plante, în ceea ce privește cartoful
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2100/94 al Consiliului din 27 iulie 1994, de instituire a unui regim de protecție comunitară a soiurilor de plante (1), în special articolul 19 alineatul 2,
având în vedere propunerea Comisiei,
întrucât este acceptat faptul că dificultățile legate de selectarea cartofilor antrenează cheltuieli legate de activitățile de cercetare care se desfășoară pe o perioadă mai mare decât cea a marii majorități a celorlalte specii de plante agricole; întrucât, în plus, experiența în cadrul pieței a arătat că un nou soi de cartofi își dovedește valoarea comercială numai pe termen lung, în raport cu soiurile de plante agricole care necesită, de asemenea, activități de cercetare care se desfășoară pe o perioadă lungă; întrucât, din aceste motive, remunerarea echitabilă a activităților de cercetare este posibilă numai într-o etapă relativ târzie a protecției prin comparație cu alte soiuri de plante agricole;
întrucât, pentru a stabili un cadru juridic care să permită asigurarea acestei remunerări echitabile, măsura cea mai potrivită este prelungirea cu cinci ani a perioadei inițiale de protecție comunitară a soiurilor de plante în cazul cartofilor;
întrucât această prelungire ar trebui să se aplice tuturor protecțiilor comunitare ale soiurilor de plante, valabile, acordate înainte de intrarea în vigoare a prezentului regulament sau care vor fi acordate ulterior, cu excepția situației în care titularul renunță la dreptul său, care este sub formă valabilă și în forma cuvenită, sau dacă titularul este decăzut din acest drept printr-o decizie a Oficiului Comunitar pentru Soiuri de Plante;
întrucât este necesară reducerea perioadei de prelungire, dacă unul sau mai multe drepturi de protecție națională referitoare la același soi au intrat în vigoare într-un stat membru înaintea acordării protecției comunitare pentru soiul respectiv de plantă, permițând astfel cultivatorului să obțină deja un profit pe baza acestui soi; întrucât un principiu similar a fost deja stabilit prin dispozițiile tranzitorii ale articolul 116 din Regulamentul (CE) nr. 2100/94,
ADOPTĂ PREZENTUL REGULAMENT:
Articolul 1
(1) Durata protecției comunitare pentru soiurile de plante, după cum este prevăzută în articolul 19 alineatul (1) din Regulamentul (CE) nr. 2100/94, se prelungește, în ceea ce privește soiurile de cartofi, cu o nouă perioadă de cinci ani, fără a aduce atingere dispozițiilor articolul 116 alineatul (4) a patra liniuță din acest regulament.
(2) În cazul soiurilor pentru care protecția națională a soiurilor de plante a fost acordată înainte de acordarea protecției comunitare, dar cărora nu li se aplică dispozițiile articolul 116 alineatul (4) a patra liniuță din respectivul regulament, prelungirea prevăzută în alineatul (1) se reduce cu perioada cea mai lungă, exprimată în ani, în timpul căreia dreptul sau drepturile de protecție națională s-au aplicat într-un stat membru cu privire la același soi, înaintea acordării protecției comunitare pentru soiul respectiv de plantă.
Articolul 2
Prezentul articol întră în vigoare în prima zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 decembrie 1996.